text: [{"text_idx": "#000000", "text": "Spurningur fra\u0301 Jensiu Brodersen:Vit sita og tosa um Heljareyga i\u0301 Hoyvi\u0301k. Men hvat er forkla\u0301ringin uppa\u0301 hattar holi\u00f0 sum er i\u0301 fj\u00f8r\u00f0uni?Svar:"}, {"text_idx": "#000002", "text": "Heljareyga n\u00e6r vi\u00f0 lendingina i\u0301 Hoyvi\u0301k er dju\u0301pt hol i\u0301 klettinum t\u00e6tt vi\u00f0 sjo\u0301varma\u0301lan. So t\u00e6tt, at holi\u00f0 hevur samband vi\u00f0 sjo\u0301gvin uttanfyri. Sjo\u0301gvur si\u0301gur inn og u\u0301t u\u0301r holinum. Kavarar kunnu leypa ni\u00f0ur i\u0301 holi\u00f0 og svimja undir sjo\u0301num i\u0301gj\u00f8gnum holi\u00f0 u\u0301t i\u0301 Hoyvi\u0301kina."}, {"text_idx": "#000003", "text": "Fyri n\u00f8krum a\u0301rum si\u0301\u00f0ani mettu jar\u00f0fr\u00f8\u00f0ingar, at Heljareyga i\u0301 Hoyvi\u0301kini var farvegurin eftir sto\u0301rum vi\u00f0arbuli i\u0301 frumsko\u0301ginum, sum brendi burtur i\u0301 lavastreyminum fra\u0301 einum av teimum eldgosunum, sum bygdu f\u00f8royska \u00f8ki\u00f0."}, {"text_idx": "#000004", "text": "Myndin av sko\u0301gareldinum, sum hendir orsaka\u00f0 av einum eldgosi, vi\u0301sir, hvussu tr\u00f8ini li\u0301\u00f0andi brenna i\u0301 \u00f8giliga hitanum. Tey flestu tr\u00f8ini brenna burtur."}, {"text_idx": "#000005", "text": "N\u00f8kur fa\u0301 tr\u00f8 brenna burtur a\u0301 ein ha\u0301tt, so lava storknar um tr\u00e6bulin, me\u00f0an tr\u00e6i\u00f0 brennur upp. Farvegurin av sli\u0301kum burturbrendum tr\u00f8um er ty\u0301\u00f0iligur, so sum hendan myndin vi\u0301sir. Tr\u00f8ini, sum vuksu i\u0301 F\u00f8royum fyri 55 millio\u0301num a\u0301rum si\u0301\u00f0ani, vo\u0301ru sto\u0301r, so ta\u00f0 er kanska ikki merkiligt, at holi\u00f0 i\u0301 Heljareyga er so vi\u0301tt."}, {"text_idx": "#000006", "text": "Men er holi\u00f0 i\u0301 Hoyvi\u0301kini farvegurin eftir einum brendum tr\u00e6i? Holi\u00f0 hevur ein annan form enn ein beinur vi\u00f0arbulur. Ta\u00f0 er runt omana\u0301 og vi\u0301\u00f0kar ni\u00f0ureftir og er opi\u00f0 undir yvirflatuni, so ta\u00f0 hevur samband vi\u00f0 sjo\u0301gvin uttanfyri. Ein onnur jar\u00f0fr\u00f8\u00f0ilig tulking av Heljareyga er ti\u0301, at hetta er ikki formurin av einum burturbrendum tr\u00e6i, men heldur eitt lofthol i\u0301 einum lavatunli. I\u0301 einum eldgosi rennur lava i\u0301 streymum, og so hv\u00f8rt sum partar storkna, gerst lavastreymurin ofta til lavatunnil. Tann n\u00e6sta myndin roynir at vi\u0301sa ein sli\u0301kan lavatunnil vi\u00f0 loftholi, sum ikki eru o\u0301vanligt, ta\u0301 lava rennur i\u0301 streymum u\u0301t yvir eitt \u00f8ki."}, {"text_idx": "#000007", "text": "Ta\u0301 gro\u0301tbr\u00e6\u00f0ingarnar storkna, kann lavatunnilin i\u0301 eina ti\u0301\u00f0 vera to\u0301mur. Hann kann seinni fyllast upp av eini a\u00f0rari gro\u0301tbr\u00e6\u00f0ing. Hendan si\u0301\u00f0sta myndin er u\u0301r einum to\u0301mum lavatunli i\u0301 I\u0301slandi, sum s\u00e6r u\u0301t til at hava eitt ella fleiri lofthol, har ljo\u0301s kemur ni\u00f0ur i\u0301 lavatunnilin."}, {"text_idx": "#000008", "text": "Vit hava ti\u0301 tv\u00e6r forkla\u0301ringar um holi\u00f0 i\u0301 Heljareyga i\u0301 Hoyvi\u0301k. Ta\u00f0 kann vera farvegurin eftir einum sto\u0301rum vi\u00f0arbuli, sum brendi burtur, ella ta\u00f0 kann vera eitt lofthol i\u0301 einum lavatunli."}, {"text_idx": "#000010", "text": "Send ein teldupost til mineral@jf.fo og vi\u00f0heft m\u00f8guliga eina mynd. Minst til at vi\u00f0merkja navn. So vit kunnu venda aftur til ti\u0301n sum skjo\u0301tast."}]